גמר גביע המדינה בכדורגל 2008

גמר גביע המדינה בכדורגל 2008 התקיים באצטדיון רמת גן ברמת גן ב-13 במאי 2008, ובו נקבע כי מחזיקת גביע המדינה בכדורגל 2007/2008 היא בית"ר ירושלים, שניצחה במשחק את הפועל תל אביב בתוצאה 4-5 בדו-קרב פנדלים, לאחר שתוצאת המשחק הסתיימה ב-0-0. הייתה זו המהדורה ה-70 של גביע המדינה, וה-55 מאז קום המדינה. בית"ר ירושלים, זכתה בגביע המדינה ה-6 בתולדותיה, לאחר 5 משחקים במפעל, מתוכם ניצחה ב-3 בתום 90 דקות, ו-2 (כולל הגמר) בדו-קרב פנדלים לאחר הארכה מאוזנת, ומאזן שערים של 3–8, ממוצע של 1.6 שער למשחק. בית״ר חזרה למעמד הגמר לראשונה מאז גמר 2000, אז הפסידה להפועל תל אביב בדו-קרב פנדלים 2–4, וזכתה בתואר לראשונה מאז 1989, אז גברה במשחק הגמר על מכבי חיפה, גם אז בדו-קרב פנדלים מהנקודה הלבנה, בתוצאה 3–4. בעשותה זאת השלימה בית"ר ירושלים דאבל, לאחר שזכתה גם באליפות המדינה באותה העונה, לראשונה בתולדותיה. מנגד, הפועל תל אביב העפילה לגמר ה-13 בתולדותיה (מאז קום המדינה), וחזרה למעמד זה בפעם השלישית ברציפות מבחינתה אחרי שבשנתיים שקדמו לכך, זכתה פעמיים בתואר. בדקה ה-8 נעשה ניסיון ראשון להתקפה, כאשר עידן טל השתלט על כדור ובעט מכ-20 מטר לשערו של וינסנט אניימה, אל מחוץ לשער. בדקה ה-18 הכשיל אלין טופוזאקוב את מרקוס רומולו בקרבת רחבת ה-16. עידן טל בעט את הבעיטה החופשית אך הכדור הלך גבוה מהמסגרת. דקה לאחר מכן בית"ר המשיכה לתקוף כאשר רומולו עשה פריצה דרך השחקנים המגינים של הפועל תל אביב, אך הבעיטה שלו נעצרה אצל השוער אניימה. בדקה ה-34 פרץ יואב זיו מהאגף והוכשל על ידי שי אבוטבול שקיבל את הכרטיס הצהוב. אבירם ברוכיאן שלח את הכדור החופשי סמוך לקורת השער. בדקה ה-36 נגח פאביו ג'וניור פריירה ישירות אל ברוך דגו שהגיע למצב טוב מול שערה של בית"ר טברטקו קאלה, אבל שלח מכ-7 מטרים את הכדור לקורה בלבד והחוצה. בדקה ה-38 הייתה ספק הכשלה של יואב זיו ברחבה על שחקן הפועל דימיטר טלקייסקי, אך השופטים לא נענו לבקשת שחקני הפועל לשרוק לכדור עונשין. בדקה ה-39 טלקייסקי הרים כדור לרחבה, אך שלומי ארבייטמן נגח ישירות לשוער בית"ר שיצא והצליח להדוף את הכדור. בדקה ה-43 ספג בלם בית"ר אריק בנדו את הכרטיס הצהוב. במחצית השנייה בדקה ה-48, נכנס מיכאל זנדברג לשורות בית"ר במקומו של עמית בן שושן ושלח כדור מהאגף לרחבה, מרקוס רומולו הוריד את הכדור עם הראש לאבירם ברוכיאן שבעט החוצה מקרוב. בדקה ה-65 פאביו ג'וניור קיבל מסירה ונכנס לרחבה, ובעט לרשת החיצונית. בדקה ה-75 ניסה ראובן עובד לבעוט מחוץ לרחבה, אולם הכדור הלך מעל השער. בדקה ה-76 הכניס ברוך דגו כדור לטלקייסקי שניסה להקפיץ מעל השוער קאלה, אולם השוער קלט את הכדור. בדקה ה-76 בית"ר הכניסה את טוטו תמוז במקומו של מרקוס רומולו החלוץ. בדקה ה-77 הכניס זנדברג כדור רוחב לרחבה של הפועל תל אביב, אולם השוער אניימה הקדים את ברוכיאן והדף את הכדור, טוטו תמוז השתלט על הכדור ובעט מכ-20 מטרים, ואניימה הדף שוב לכדור קרן בלבד. בדקה ה-86 מגן בית"ר כריסטיאן אלברס, הרים לרחבה ישירות לרגליו של תמוז, שמקרוב בעט ישירות לשוער אניימה שהדף את הכדור לקרן שוב. בדקה ה-88 הוריד עידן טל את הכדור לטוטו תמוז, שפרץ קדימה לכיוון השער של הפועל, אולם בעט החוצה בלבד. בדקה ה-89 פרץ שחקן הפועל טלקייסקי מהאגף הימני, אבל בעט החוצה בלבד. בתוספת הזמן בדקה ה-90+2 כדור תועה היה ברחבת הפועל תל אביב, אולם אף אחד משחקני בית"ר לא הצליח לשלוח רגל ולהכניסו לשער. דקה לאחר מכן הרים עידן טל כדור לטוטו תמוז, שנגח מספר סנטימטרים מהקורה. זמנו החוקי של המשחק הסתיים בתוצאה 0-0. בהארכה בדקה ה-99, בעט עידן טל שוב מכ-25 מטרים, כדור מסוכן שפספס את המסגרת במספר סנטימטרים בלבד. בדקה ה-101 הכניסה הפועל את ביברס נאתכו הקשר ההתקפי במקומו של מזואה אנסומבו קשרה האחורי. בדקה ה-105 החליפה בית"ר את אבירם ברוכיאן הקשר והכניסה במקומו את חן עזריאל החלוץ. בדקה ה-106 עבר ברוך דגו את המגן ששמר אותו אלברס, ובעט כדור מסובב שפספס את המסגרת במעט. בדקה ה-110 פרץ עידן טל לרחבה שוב ובעט, אך הכדור נהדף מרגלו של המגן טופוזאקוב לקרן בלבד. ההארכה הסתיימה בתוצאה 0-0, והמשחק המשיך לדו-קרב פנדלים מנקודת העונשין. את שלושת הבעיטות הראשונות מכל קבוצה, השחקנים הבקיעו לזכות קבוצתם. דרק בואטנג החמיץ לחובת בית"ר את הכדור הרביעי, כאשר שי אבוטבול הכניס, והפועל תל אביב עלתה ליתרון בדו-קרב. בבעיטת העונשין החמישית והמכריעה, הכניס תמוז את הבעיטה לזכות בית"ר ואיזן את התוצאה, אך ברוך דגו החמיץ לחובת הפועל תל אביב וסבב הפנדלים הראשון הסתיים בתיקו 4-4. לאחר מכן נכנס סבב של בעיטה לכל קבוצה, כאשר את הבעיטה הראשונה הבקיע שמעון גרשון לזכות בית"ר, אולם ראובן עובד החמיץ את העונשין לזכות הפועל, מה שלמעשה סיים את המשחק וזיכה את בית"ר בגביע המדינה. סיקור המשחק באתר ארכיון ההתאחדות לכדורגל בישראל גביע המדינה בכדורגל | 07/08, גמר: בית"ר ירושלים - הפועל תל אביב, באתר כאן – תאגיד השידור הישראלי, 13 במאי 2008 גמר גביע המדינה 2008: בית"ר ירושלים נגד הפועל ת"א, סרטון בערוץ "BeitarJerusalemFans", באתר יוטיוב (אורך: 00:09:31) לי בוץ ותומר גנור, גרשון מנע משולש: בית"ר זכתה בגביע המדינה, באתר ynet, 13 במאי 2008 בית"ר ירושלים זכתה בגביע המדינה, באתר וואלה, 13 במאי 2008 ערך על המשחק באתר ויקי-פועל בית"ר ירושלים זכתה בגביע המדינה, באתר וואלה, 13 במאי 2008